ЗыгъэпсэхуакIуэу мин 230-м нэблагъэ
«Кавказ Ищхъэрэм и курортхэр» АО-м и пресс-IуэхущIапIэм хъыбар къызэрыдигъэщIамкIэ, 2018 гъэм и япэ Iыхьэм «Iуащхьэмахуэ» турист-рекреацэ комплексым зыщызыгъэпсэхуахэм я бжыгъэр мин 227-м щIигъуащ. Ар тIэкIукIэ нэхъыбэщ нэгъабэ а зэманым къриубыдэу къэкIуам нэхърэ.
Джабэ нэкIухэм уэсыр пасэу къызэрытрилъхьам къыхэкIыу, къежэхыпIэхэр щэкIуэгъуэ мазэм къызэIуахат. Абы къыхэкIыуи, бгы-лыжэ лъэхъэнэр мази 8-кIэ екIуэкIащ.
Мы гъэм и гъатхэмрэ гъэмахуэмрэ Iуащхьэмахуэ лъапэ и лыжэ лъагъуэхэм къыщажыхьащ ди къэралым и щIыналъэ зэмылIэужьыгъуэхэм къикIа туристхэмрэ Урысейм и командэ хэхам щыщ спортсменхэмрэ, псори зэхэту цIыху 450-м щIигъум. Абыхэм я зэфIэкIыр «Гара — Баши — Мир» станцхэр зэпызыщIэ лъагъуэ хэшамрэ абы ищхьэжкIэ щыIэ джабэ нэкIухэмрэ щагъэлъэгъуащ, спортым и щIымахуэ теплъэгъуэхэмкIэ еджэныгъэ-гъэсэныгъэ дерсхэр щрагъэкIуэкIащ.
Ику иту къапщтэмэ, «Iуащхьэмахуэ» курортым и лыжэ къежэхыгъуэ лъэхъэнэр къызыхуэтыншэу щытащ. Пэжщ, гъатхэпэм Бахъсэн и псыхъуащхьэхэм къыщеха уэсукхъуэ зыбжанэм щытыкIэр зэман гуэркIэ къызэIащIат, ауэ абыхэм япэщIэтынымкIэ къулыкъур а Iуэхум хуэхьэзыру къызэрыщIэкIам и фIыгъэкIэ, бгы-лыжэ лъагъуэхэр пIалъэ кIэщIым къриубыдэу туристхэм къыхузэIуахыжащ.
«Кавказ Ищхъэрэм и курортхэр» АО-м «Iуащхьэмахуэ» курорт-рекреацэ комплексым щIымахуэ блэкIам щригъэкIуэкIа къэпщытэныгъэхэм къарикIуахэм ятетщIыхьмэ, туристхэм я процент 57-р Мэзкуу къалэмрэ абы егъэщIылIа областымрэ къикIащ, мыдрейхэр (зэрызэкIэлъыкIуэм хуэдэу) Краснодар крайм, Санкт-Петербург, Ростов областым, Ставрополь крайм щыщхэщ. ХьэщIэхэм я процент 55-р я ныбжьэгъухэр я гъусэу къэкIуащ, зэупщIахэм я процент 61-м къызэрыхагъэщамкIэ, ахэр мы щIыпIэм япэу къихьэу аракъым, процент 63-м къыкIэлъыкIуэ щIымахуэми къытрагъэзэну я мурадщ.
«А псом къадэкIуэу, нэгъуэщI къэралхэм къикIыу ди деж къакIуэ туристхэм я бжыгъэми хэхъуащ, — къыхигъэщащ КъБР-м курортхэмрэ туризмэмкIэ и министр ЩоджэнцIыкIу Мурат. — Лъахэ жыжьэхэм щыщ зыгъэпсэхуакIуэхэр ди деж къокIуэ, я щхьэ закъуэуи гуп щхьэхуэ зэрыгъэхъуахэуи. Ди гуапэ зэрыхъунщи, ди республикэр туристхэм я плъапIэу зэрыщытыр Азием хыхьэ къэралхэм щыпсэу цIыхухэми къыддащIэ хъуащ».
ЩоджэнцIыкIум зэрыжиIэмкIэ, 2014 гъэм къыщыщIэдзауэ 2017 гъэр иухыху Къэбэрдей-Балъкъэрым щыIащ къэрал зэмылIэужьыгъуэу 72-м къикIа зыгъэпсэхуакIуэу мин 70-м щIигъу. «Урысейм щыщ туристхэм хуэдэу, ахэри дэ тхуэгъэхьэщIэнущ, я шынагъуэншагъэри къызыхуэтыншэу къызэдгъэпэщыфынущ», — къыпищащ и псалъэм ЩоджэнцIыкIум.
«Iуащхьэмахуэ» курортым и бгы-лыжэ инфраструктурэм зегъэужьыныр ди компанием дежкIэ пщIэшхуэ зыпылъщ. Ар къызыхэкIыр ди деж къакIуэ туристхэм я бжыгъэм хэхъуэмэ дызэригуапэм и закъуэкъым, атIэ спортсменхэр, бгы-лыжэ спортым дихьэххэр къэжыхьыкIэ зэмылIэужьыгъуэхэм я Iэмалхэм нэгъэсауэ щыхуедгъэсэнми теухуащ, — жиIащ «Кавказ Ищхъэрэм и курортхэр» АО-м и унафэщI ТIымыжь Хьэсэн. — Ди мурадщ, 2018 — 2021 гъэхэм къриубыдэу, Iуащхьэмахуэ и джабэ нэкIухэм дэкI кIапсэ гъуэгуу иджыри 3 духуэну. Абыхэм, псори зэхэту, километри 10,5-рэ я кIыхьагъынущ, цIыху 5500-м нэблагъэ зы сыхьэтым и кIуэцIкIэ драшеифынущ. Бгы-лыжэ инфраструктурэщIэм электричествэ иредгъэшэлIэнущ. КъищынэмыщIауэ, Азау хуейм и курыхыр иджырей мардэхэм къитIасэу ягъэщIэрэщIэнущ, мы щIыпIэм щащIынущ автомобиль 800-м нэблагъэ зыщIагъэзагъэ хъуну гъэувыпIэщIэхэри».
КЪУМАХУЭ Аслъэн.
